SPOROČILO ZA JAVNOST

**90. redna seja Vlade Republike Slovenije**

9. september 2021

**Prenehanje uporabe Uredbe o načinu vpisa upravljavcev nepremičnin v zemljiški kataster in kataster stavb**

Vlada je izdala Uredbo o prenehanju uporabe Uredbe o načinu vpisa upravljavcev nepremičnin v zemljiški kataster in kataster stavb.

Zakon o katastru nepremičnin (ZKN) določa, da se v katastru nepremičnin glede parcel in delov stavb, katerih lastnik je Republika Slovenija ali samoupravna lokalna skupnost, poleg podatka o lastniku vpišejo tudi podatki o »upravljavcu« – to so podatki o subjektih, ki dejansko upravljajo z nepremičninami v lasti Republike Slovenije in občin. ZKN določa, da podrobnejši način vpisa in izbrisa upravljavcev v kataster nepremičnin predpiše minister, pristojen za evidentiranje nepremičnin. Podatki o »upravljavcu« so se že doslej vodili v zemljiškem katastru in katastru stavb na podlagi Zakona o evidentiranju nepremičnin (ZEN) na način, določen z Uredbo o načinu vpisa upravljavcev nepremičnin v zemljiški kataster in kataster stavb, ki je bila izdana na podlagi četrtega odstavka 22. člena in 76. člena ZEN.

Nov podzakonski predpis o načinu vpisa in izbrisa upravljavcev v kataster nepremičnin, sprejet na podlagi ZKN, je pravilnik. Pravilnik kot hierarhično nižji pravni akt ne more vsebovati določbe, da se z dnem njegove uveljavitve preneha uporabljati Uredba o načinu vpisa upravljavcev nepremičnin v zemljiški kataster in kataster stavb, ki je hierarhično višji pravni akt kot pravilnik. Zato je treba sprejeti pravni akt enakega hierarhičnega položaja – to je uredbo, ki določa prenehanje uporabe Uredbe o načinu vpisa upravljavcev nepremičnin v zemljiški kataster in kataster stavb. Uredba se preneha uporabljati 4. aprila 2022, ko se bo začel uporabljati ZKN.

Vir: Ministrstvo za okolje in prostor

**Uredba o prenehanju uporabe Uredbe o označevanju stanovanj in poslovnih prostorov**

Vlada je izdala Uredbo o prenehanju uporabe Uredbe o označevanju stanovanj in poslovnih prostorov.

Zakon o katastru nepremičnin (ZKN) določa, da se v katastru nepremičnin vodi podatek »številka stanovanja in številka poslovnega prostora« in da podrobnejši način oštevilčenja in označevanja stanovanj in poslovnih prostorov določi minister, pristojen za evidentiranje nepremičnin.

Podatki o številkah stanovanj in številkah poslovnih prostorov so se že doslej vodili v katastru stavb na podlagi Zakona o evidentiranju nepremičnin (ZEN) na način, določen z Uredbo o označevanju stanovanj in poslovnih prostorov, ki je bila izdana na podlagi Stanovanjskega zakona in Zakona o evidentiranju nepremični.

ZKN določa prenehanje veljavnosti Uredbe o označevanju stanovanj in poslovnih prostorov in podaljšanje njene nadaljnje uporabe, uporablja pa se do uveljavitve oziroma začetka uporabe podzakonskega predpisa o oštevilčenju in označevanju stanovanj in poslovnih prostorov, sprejetega na podlagi ZKN.

Nov podzakonski predpis o oštevilčenju in označevanju stanovanj in poslovnih prostorov, sprejet na podlagi ZKN, je pravilnik. Pravilnik kot hierarhično nižji pravni akt ne more vsebovati določbe, da se z dnem njegove uveljavitve preneha uporabljati Uredba o označevanju stanovanj in poslovnih prostorov, ki je hierarhično višji pravni akt kot pravilnik. Zato je treba sprejeti pravni akt enakega hierarhičnega položaja – to je uredbo, ki določa prenehanje uporabe Uredbe o označevanju stanovanj in poslovnih prostorov. Uredba se preneha uporabljati 4. aprila 2022, ko se bo začel uporabljati ZKN.

Vir: Ministrstvo za okolje in prostor

**Spremembe uredbe o določitvi finančnih uradov finančne uprave**

Vlada je danes izdala spremenjeno Uredbo o določitvi finančnih uradov Finančne uprave Republike Slovenije.

Izvajanje nadzora s področja transfernih cen z Generalnega finančnega urada prenašamo na Posebni finančni urad, hkrati pa na Generalnem finančnem uradu določamo izvajanje finančnega nadzora, ki izhaja iz finančne preiskave.

Namen sprememb je kakovostnejše, enotnejše in notranje bolj povezano opravljanje procesov nadzora v Finančni upravi Republike Slovenije.

Vir: Ministrstvo za finance

**Vlada spremenila Uredbo o enotni metodologiji in obrazcih za obračun in izplačilo plač v javnem sektorju**

Vlada Republike Slovenije je izdala Uredbo o dopolnitvah Uredbe o enotni metodologiji in obrazcih za obračun in izplačilo plač v javnem sektorju ter jo objavi v Uradnem listu Republike Slovenije.

S predlagano dopolnitvijo se Uredba o enotni metodologiji in obrazcih za obračun in izplačilo plač v javnem sektorju usklajuje z Zakonom o spremembah in dopolnitvah Zakona o službi v Slovenski vojski (ZSSloV-A).

ZSSloV-A je določil, da vojaškim osebam pripada dodatek zaradi prepovedi stavke, skladno z Zakonom o obrambi, v višini 4 % zadnje objavljene povprečne mesečne bruto plače v Republiki Sloveniji, ugotovljene po uradnih statističnih podatkih.

Za namen izplačila dodatka se v Uredbi določa nova šifra izplačila. Dodatek se všteva v osnovo za nadomestilo plače.

Dodatek zaradi prepovedi stavke pripada vojaškim osebam tudi za čas dela preko polnega delovnega časa, zato se dopolnjujejo tudi šifre, ki določajo izplačilo plače za delo preko polnega delovnega časa.

V uredbi je določeno, da se ure za redno delo, nadomestila in izračun stalnih dodatkov normirajo na povprečno mesečno delovno obveznost. Glede na to, da se bo tudi dodatek zaradi prepovedi stavke izračunaval enako kot drugi stalni dodatki, se bodo tudi ure za izračun tega dodatka normirale na povprečno mesečno delovno obveznost.

Vir: Ministrstvo za javno upravo

**Vlada določila Smernice za delovanje Družbe za upravljanje terjatev bank**

Vlada je danes določila Smernice za delovanje Družbe za upravljanje terjatev bank (DUTB).

Z njimi znižujemo frekvenco poročanja DUTB o določenih vsebinah. Na podlagi novih smernic DUTB Ministrstvu za finance ne bo več poročala mesečno, ampak četrtletno.

Znižanje frekvence poročanja ne vpliva negativno na nadzor, ki ga izvaja Ministrstvo za finance, saj ta zakonski nadzor ne temelji na periodičnih poročilih, temveč na pravici zahtevati vse dokumente in informacije, ki so potrebni za opravljanje nadzora.

Vir: Ministrstvo za finance

**Vlada sprejela poročilo o učinkih izvedenih ukrepov za krepitev stabilnosti bank**

Vlada je danes sprejela Polletno poročilo Ministrstva za finance o učinkih izvedenih ukrepov za krepitev stabilnosti bank za obdobje od 1. januarja do 30. junija 2021.

Poročanje Ministrstva za finance o nekaterih vsebinah je že zaključeno, saj se nekateri ukrepi za krepitev stabilnosti bank ne izvajajo več. Je pa ministrstvo pridobilo podatke in informacije Banke Slovenije glede kapitalske ustreznosti bank, stanja v bančnem sistemu in stanja pokritosti nedonosnih izpostavljenosti bank.

Poročilo tako med drugim ugotavlja, da Nova Ljubljanska banka in Nova Kreditna banka Maribor dosegata kapitalske zahteve, ki jih je v okviru procesa nadzorniškega pregledovanja in vrednotenja določil pristojni nadzornik.

Vir: Ministrstvo za finance

**Spremembe Poslovnega in finančnega načrta Slovenskega regionalno razvojnega sklada v letu 2021**

Vlada Republike Slovenije je sprejela spremenjen Poslovni in finančni načrta Slovenskega regionalno razvojnega sklada za leto 2021.

Slovenski regionalno razvojni sklad celovito skrbi za izpopolnjevanje in uresničevanje ciljev na področju regionalne politike, politike razvoja podeželja in uravnoteženega razvoja dejavnosti na podeželju ter za izvajanje ukrepov endogene regionalne politike.

Zaradi razglasitve epidemije COVID-19 in pričakovanih negativnih posledic na gospodarstvo je Vlada RS že potrdila spremenjen Poslovni in finančni načrta Slovenskega regionalno razvojnega sklada za leti 2020 in 2021. Glede na zaznane potrebe pa je Vlada RS danes sprejela dodatne spremembe načrta v letu 2021, ki jih opisujemo v nadaljevanju.

Z vnovično spremembo v letu 2021 se Sklad usmerja v spodbujanje socialnega podjetništva, ki s svojim delovanjem pripomore k inovativnemu reševanju socialnih, gospodarskih, okoljskih in družbenih izzivov ter zagotavlja delovna mesta in socialno vključenost ranljivih skupin. V sodelovanju z Ministrstvom za gospodarski razvoj in tehnologijo bo Sklad v ta namen objavil javni razpis v okviru Operativnega programa za izvajanje evropske kohezijske politike v obdobju 2014-2020 v skupni višini do 3.048.867,03 evrov.

Ker je Vlada RS potrdila Program spodbujanja gospodarske osnove italijanske narodne skupnosti za obdobje 2021-2024, je ta podala pobudo za premostitveno financiranje projektov iz sredstev kupnin za razvoj gospodarskih osnov dvo-narodnostnega območja. S spremembo Poslovnega in finančnega načrta Sklada za letošnje leto bodo tako do sredstev iz tega naslova upravičene tudi neprofitne organizacije.

V okviru interventnega Zakona o ukrepih za odpravo posledic pozebe v kmetijski proizvodnji med 5. in 9. aprilom 2021, bo Sklad pripravil javni razpis za dodeljevanje posojil s subvencijo obrestne mere, za obratna sredstva. Cilj javnega razpisa je ohranitev sadjarstva in vinogradništva po pozebi. Sklad za posojila zagotovi sredstva iz namenskega premoženja, sredstva za subvencijo obresti pa zagotovi Ministrstvo za kmetijstvo, gozdarstvo in prehrano iz proračunskih sredstev v letih od 2022 do 2027, kar skupno znaša do 15 milijonov evrov.

V drugi polovici leta 2021 bo Sklad ponovno objavil tudi javne razpise iz programa Pred-financiranje. Sredstva se dodatno zagotovijo za izvedbo prvega razpisa, ostale vsebine bodo izvedene s prerazporeditvami sredstev ali iz ostankov razpisanih sredstev in s subvencijo Ministrstva za kmetijstvo, gozdarstvo in prehrano.

Vir: Ministrstvo za gospodarski razvoj in tehnologijo

**Sprejete spremembe letošnjega Letnega načrta razpolaganja z državnimi gozdovi**

Vlada je sprejela Spremembe št. 2 Letnega načrta razpolaganja z državnimi gozdovi za leto 2021.

Letni načrt razpolaganja z državnimi gozdovi za leto 2021 (LNR 2021) je vlada sicer sprejela 4. februarja 2021, 4. marca 2021 pa so bile sprejete Spremembe št. 1 LNR 2021.

Spremembe št. 2 LNR 2021 vključujejo 15 prodaj, 1 menjavo in 1 neodplačan prenos na občino. Pri vseh aktivnostih, razen pri menjavi, kot (so)upravljavec zemljišč v lasti Republike Slovenije sodeluje tudi Sklad kmetijskih zemljišč in gozdov RS. 9 prodaj vključuje zemljišča, ki so po namenski rabi stavbna zemljišča.

Skupno je v Spremembah št. 2 LNR 2021 načrtovana izvedba 17 aktivnosti, ki po ocenjeni vrednosti skupaj znašajo 393.681,97 evrov, od tega znaša vrednost gozda 155.486,43 evrov.

Vir: Ministrstvo za kmetijstvo, gozdarstvo in prehrano

**Poročilo o stanju kmetijstva, živilstva, gozdarstva in ribištva v letu 2020 v Sloveniji**

Vlada je sprejela Poročilo o stanju kmetijstva, živilstva, gozdarstva in ribištva v letu 2020 in ga pošlje Državnemu zboru.

Poročilo o stanju kmetijstva, živilstva, gozdarstva in ribištva v letu 2020 prikazuje in analizira rezultate slovenskega kmetijstva, živilstva, gozdarstva in ribištva in z njimi povezanih dejavnosti v letu 2020, ki so podlaga pri pripravi usmeritev in razvojnega načrtovanja. Rezultati so pripravljeni na podlagi podatkov Statističnega urada RS, Ministrstva za kmetijstvo, gozdarstvo in prehrano ter drugih uradnih virov.

Razmere za slovensko gospodarstvo so bile v letu 2020 manj ugodne, saj je na njih močno vplivala epidemija covid-19. Gospodarska aktivnost je v primerjavi s predhodnim letom zaradi ukrepov za zajezitev širjenja virusa močno padla (bruto domači proizvod je bil manjši za 5,5 %), poslabšale so se tudi razmere na trgu dela.

Prvi začasni podatki o rabi zemljišč in številu živine iz Popisa kmetijstva 2020 kažejo, da se nadaljuje trend zmanjševanja števila kmetijskih gospodarstev (KMG). Povprečno KMG obdeluje 7,1 hektarja kmetijskih zemljišč, kar je za četrtino več kot leta 2000 (5,6 ha/KMG). Velikostna struktura gospodarstev se še vedno izboljšuje, saj se je število gospodarstev, ki obdelujejo več kot 20 hektarjev KZU, glede na leto 2000 več kot podvojilo.

Leto 2020 je bilo sicer za kmetijsko pridelavo ugodno. Skupni obseg kmetijske proizvodnje se je po začasnih statističnih podatkih v primerjavi z letom 2019 povečal za 9 %, pri tem je bil obseg rastlinske pridelave večji za 15 %, obseg živinorejske proizvodnje pa le malenkostno večji (za 1 odstotek).

Domača poraba na prebivalca se je v letu 2020 med rastlinskimi pridelki bolj opazno povečala le pri rižu, med živalskimi proizvodi pa pri medu. Malce so se v primerjavi s predhodnim letom povečale porabe krompirja, zelenjave, sadja in perutninskega mesa. Stopnje samooskrbe so bile leta 2020 višje kot v letu prej pri žitu, krompirju, zelenjavi, sadju, mesu, mleku in medu, pri jajcih pa so ostale na ravni predhodnega leta.

V letu 2020 so se cene kmetijskih pridelkov na agregatni ravni malenkostno znižale. Glede na leto 2019 so bile cene v povprečju za 2,0 % nižje.

Ekonomski rezultati kmetijstva so se v epidemičnem letu 2020 na skupni ravni izboljšali v primerjavi z razmeroma normalnim predhodnim letom (SURS, druga ocena). Neto dodana vrednost kmetijstva se je v primerjavi z letom 2019 realno povečala za 11 %, faktorski dohodek slovenskega kmetijstva je realno porasel za okoli 5 %. Ob realno enaki vrednosti kmetijske proizvodnje (okoli 1,3 milijarde EUR) in nižji vmesni potrošnji je faktorski dohodek znašal okoli 571 milijonov EUR oziroma skoraj 7.500 EUR na polnovredno delovno moč.

Proračunska izplačila, namenjena kmetijstvu, so v letu 2020 znašala 391,1 milijona evrov. Sredstva, namenjena kmetijstvu so se povečala četrto leto zapored. Delež financiranja ukrepov s strani EU je v letu 2020 znašal 68 %, kar je manj od zadnjega petletnega obdobja. Zmanjšanje sofinanciranja EU pa je zgolj posledica povečanja obsega sredstev nacionalnega proračuna za odškodnine in izredna plačila zaradi negativnih posledic epidemije covid-19 v kmetijstvu. Največ izplačil je bilo namenjenih za tržne ukrepe in neposredne podpore (46 %), sledijo sredstva za ukrepe razvoja podeželja in kmetijsko strukturno politiko (43 %), delež, namenjen financiranju splošnih storitev za kmetijstvo, pa je ostal razmeroma majhen (11 %).

Epidemija covid-19 je vplivala tudi na skupno blagovno menjavo agroživilskih proizvodov, ki je po začasnih podatkih v letu 2020 ostala na ravni predhodnega leta. Izvoz se je povečal za 3,1 %, uvoz pa zmanjšal za 1,1 %. Pokritost uvoza z izvozom je ob tem zrasla na 61,6 % (leta 2019: 59,1 %), zunanjetrgovinski primanjkljaj pa se je zmanjšal in je znašal 974 milijonov EUR (leta 2019: 1.048 mio EUR). Slovenija tudi v letu 2020 ostaja neto uvoznica pri večini carinskih tarif agroživilskih proizvodov.

V letu 2020 je bilo slabše poslovanje slovenske živilskopredelovalne industrije, kar je posledica močno spremenjenim pogojem na trgih, zaradi nacionalnih in globalnih omejitvenih ukrepov ob epidemiji covid-19. Kljub temu je agregatna dobičkovnost ostala pozitivna, trendi v ostalih ključnih kazalnikih pa pretežno ugodni. Agregatno je živilskopredelovalna dejavnost v poslovnem letu 2020 izkazala 112,1 milijona EUR neto čistega dobička (11,9-odstotno realno zmanjšanje).

V letu 2020 se je nadaljevalo izvajanje shem neposrednih plačil: osnovno plačilo, zelena komponenta, dodatek za mlade kmete, plačilo za območja z naravnimi omejitvami (za kmetijske površine na gorskem območju z nagibom od najmanj 35 % do 50 % in z nagibom najmanj 50 %) in vzporedna shema za male kmete. Ob tem so imela kmetijska gospodarstva možnost uveljavljati tudi proizvodno vezana plačila za strna žita, zelenjadnice, rejo govedi in proizvodnjo mleka v gorskih območjih. Višina nacionalne ovojnice je ostala enaka kot v letu 2019 (134,3 mio EUR). Nadaljevalo se je tudi izvajanje ukrepov, opredeljenih v PRP 2014–2020. V celotnem programskem obdobju se izvaja 15 ukrepov, za katere je na voljo 1.107 milijonov EUR. Do konca leta 2020 je bilo odobrenih 977 milijonov EUR oziroma 88 % razpoložljivih sredstev programa, pri čemer je bilo 775 milijonov EUR (70 %) tudi že izplačanih. V letu 2020 so se izvajali tudi nekateri začasni izredni ukrepi pomoči posameznim sektorjem, ki so utrpeli ekonomsko škodo zaradi posledic epidemije covid-19. Finančno nadomestilo so prejeli naslednji kmetijski sektorji: prireja govejega mesa, prireja prašičjega mesa, reja drobnice, proizvodnja vina in izvajanje dopolnilnih dejavnosti na kmetiji. Izplačila, povezana z epidemijo covid-19, so na skupni ravni znašala 15,5 milijona EUR. V letu 2020 je bila izredna pomoč (0,9 mio EUR) izplačana tudi za sanacijo posledic naravnih nesreč, in sicer kmetijskim gospodarstvom, ki so v letu 2019 utrpela škodo zaradi neurij s točo.

Površina gozdov po podatkih MKGP za leto 2020 znaša 1.197.035 hektarjev oziroma 59,0 % površine Slovenije. V slovenskih gozdovih je bilo v letu 2020 posekanih 4,2 milijona m3 lesa, kar je manj za 1,1 milijona m3 (–20 %). V letu 2020 je bilo zgrajenih 14,6 km gozdnih cest, kar je 5,3 km več kot v letu 2019. Celoten izvoz okroglega lesa z 1,6 milijona m3 se je v letu 2020 zmanjšal četrto leto zapored in je bil na ravni leta 2013.

Vir: Ministrstvo za kmetijstvo, gozdarstvo in prehrano

**Vlada o proračunskih prerazporeditvah**

Vlada je danes odločila o prerazporeditvah in razporeditvah pravic porabe v letošnjem državnem proračunu.

Med drugim bodo Ministrstvu za zdravje prerazporejene pravice porabe v skupni višini 25.413.458,30 evra, med drugim za pokrivanje stroškov Zavoda za zdravstveno zavarovanje Slovenije za izvajanje presejalnih programov za zgodnje odkrivanje okužb s koronavirusom in stroškov v zvezi s cepljenjem proti covidu-19 ter PCR testi.

Finančna uprava Republike Slovenije bo prerazporedila sredstva znotraj svojega finančnega načrta v skupni višini 29.800.000 evrov, in sicer za izplačilo unovčenih bonov v gostinstvu, turizmu, športu in kulturi ter izplačilo pomoči za nakup hitrih testov in PCR testov za testiranje športnikov.

Ministrstvo za gospodarski razvoj in tehnologijo bo prerazporedilo proste pravice porabe v višini 12 milijonov evrov v rezervo za obvladovanje posledic covida-19. Zavod Republike Slovenije za blagovne rezerve letos po ocenah ne bo mogel v celoti realizirati nakupa za trimesečne zaloge medicinsko-tehničnih sredstev.

Ministrstvo za delo, družino, socialne zadeve in enake možnosti bo prerazporedilo pravice porabe v okviru svojega finančnega načrta v skupni višini 2.177.508,92 evra, med drugim za zagotovitev sredstev za financiranje osebne varovalne opreme za zaposlene v primeru izvajanja zdravstvene nege in zdravstvene rehabilitacije uporabnikov, pri katerih je prisoten sum na covid-19, v javni mreži.

Ministrstvo za zdravje bo prerazporedilo pravice porabe v okviru svojega finančnega načrta v skupni višini 2.428.427,71 evra za zagotovitev sredstev za plačilo dobave cepiv.

Državno odvetništvo Republike Slovenije pa bo na podlagi projekcij in ocenjene nižje realizacije od načrtovane proste pravice porabe v višini 7.260.000 evrov prerazporedilo v splošno proračunsko rezervacijo.

Vir: Ministrstvo za finance

**Prenova informacijskega sistema Javnega štipendijskega, razvojnega, invalidskega in preživninskega sklada**

Vlada je v veljavni Načrt razvojnih programov 2021 – 2024 uvrstila nov projekt Celovita prenova informacijskega sistema Javnega štipendijskega, razvojnega, invalidskega in preživninskega sklada.

Namen projekta je odpraviti nezadostno obstoječe stanje informacijskega sistema (IS) sklada in s tem zagotoviti učinkovito informacijsko podporo poslovanju sklada, kar bo omogočalo izvajanje naloge dodeljene skladu s strani različnih ministrstev. Ocenjena vrednost investicije znaša 1.168.402,00 EUR z DDV, sredstva za investicijo bodo zagotovljena s strani Ministrstva za delo, družino, socialne zadeve in enake možnosti.

Vir: Ministrstvo za delo, družino, socialne zadeve in enake možnosti

**Izgradnja nove bivalne enote VDC SAŠA, enota Velenje**

Vlada je v veljavni Načrt razvojnih programov 2021–2024 uvrstila nov projekt, to je Izgradnja nove bivalne enote VDC SAŠA, enota Velenje.

Ocenjena vrednost investicije je 1.308.006,04 EUR z DDV, izvajala pa se bo v letih 2021 in 2022. Z izvedbo investicije bodo na področju varstva za potrebe odraslih invalidnih oseb z motnjo v duševnem in telesnem razvoju pridobljene potrebne dodatne kapacitete, izboljšali se bodo obstoječi minimalni tehnični standardi na področju dnevne storitve VDC ter omogočilo dolgoletno in kvalitetno izvajanje storitve institucionalnega varstva za najzahtevnejše uporabnike dnevne storitve VDC.

Vir: Ministrstvo za delo, družino, socialne zadeve in enake možnosti

**Vlada sprejela odgovor na uradni opomin Evropske komisije zaradi neizpolnjevanja Direktive 2014/67/EU**

Vlada je sprejela odgovor Republike Slovenije v predsodnem postopku na uradni opomin Evropske komisije zaradi neizpolnjevanja obveznosti iz 9. člena, tretjega odstavka 11. člena, 12. in 20. člena Direktive 2014/67/EU Evropskega parlamenta in Sveta z dne 15. maja 2014 o izvrševanju Direktive 96/71/ES o napotitvi delavcev na delo v okviru opravljanja storitev in spremembi Uredbe (EU) št. 1024/2012 o upravnem sodelovanju prek informacijskega sistema za notranji trg (uredba IMI). Vlada je v odgovoru podala pojasnila po posameznih točkah.

Vir: Ministrstvo za delo, družino, socialne zadeve in enake možnosti

**Stališče Slovenije o predlogu uredbe o evropskih zelenih obveznicah**

Vlada je danes sprejela predlog stališča Slovenije o Predlogu uredbe Evropskega parlamenta in Sveta o evropskih zelenih obveznicah. Slovenija pozdravlja prizadevanja za ureditev trga zelenih obveznic, zato tudi podpira sprejem predloga, v sklopu katerega so določena pravila za uporabo oznake evropska zelena obveznica.

Predlog vzpostavlja tudi sistem za registracijo in nadzor podjetij, ki delujejo kot zunanji pregledovalci za zelene obveznice.

Namen predloga je olajšati nadaljnji razvoj trga za visokokakovostne zelene obveznice, prispevati k uniji kapitalskih trgov, hkrati pa zmanjšati motnje na obstoječih trgih zelenih obveznic in tveganja navideznega zelenjenja.

Slovenija si bo prizadevala za sprejem predloga, ki omogoča prostovoljno uporabo oznake evropska zelena obveznica, zagotavlja učinkovitost, transparentnost, primerljivost in kredibilnost evropskih zelenih obveznic ter spodbuja tržne udeležence k investiranju in izdajanju evropskih zelenih obveznic.

Vir: Ministrstvo za finance

**Namera o podpisu Memoranduma o pospeševanju stabilizacije, okrevanja in sprave prek humanitarne pomoči in razvojnega sodelovanja v odziv na humanitarne krize in preganjanje verskih manjšin po vsem svetu**

Vlada Republike Slovenije se je seznanila z informacijo o nameravanem podpisu Memoranduma o soglasju med Ministrstvom za zunanje zadeve Republike Slovenije in Uradom Predsednika Vlade Madžarske o pospeševanju stabilizacije, okrevanja in sprave prek humanitarne pomoči in razvojnega sodelovanja v odziv na humanitarne krize in preganjanje verskih manjšin po vsem svetu.

Namen memoranduma je nadaljnja krepitev prijateljskih odnosov in poglabljanje sodelovanja med državama. Gradiva ni potrebno uskladiti s pravnim redom EU, gre za ne pogodben akt. Slovenija bo na skupni seznam projektov za sodelovanje z Madžarsko v okviru izvajanje memorenduma predlagala tri projekte nevladnih organizacij, ki jih bodo izvajali Slovenska karitas, Forum za enakopravni razvoj v Ugandi in Zavod krog. Madžarska je v okviru izvajanje memoranduma predlagala štiri projekte. Predlagani projekti izpolnjujejo cilje in načela Zakona o mednarodnem razvojnem sodelovanju in humanitarni pomoči Republike Slovenije (ZMRSHP) ter merila in pogoje iz Uredbe o izvajanju mednarodnega razvojnega sodelovanja in humanitarne pomoči Republike Slovenije.

Vir: Ministrstvo za zunanje zadeve

**Vlada se je seznanila z informacijo o podpisu tehničnega dogovora med Slovenijo in Dansko glede vojaške vaje Night Hawk**

Mednarodna vojaška vaja Night Hawk 2021 bo potekala na ozemlju Kraljevine Danske od 18. septembra do 10. oktobra 2021. Udeležili se je bodo štirje pripadniki Slovenske vojske.

Namen vaje je urjenje postopka načrtovanja in izvajanja specialnih operacij na ravni odredov za specialno delovanje, bojnih skupin za specialno delovanje in posadk plovil v sodelovanju z drugimi sodelujočimi vadbenci in organizacijami. Posebni cilji vaje so integracija zračnih, kopenskih in pomorskih manevrov specialnih sil z združenimi ognji in podporo, spodbujanje in izboljšanje interoperabilnosti vseh udeležencev ter izmenjava dobrih praks in učenje iz izkušenj.

Tehnični dogovor vsebuje običajne določbe glede zagotavljanja podpore države gostiteljice, predvsem glede obveznosti udeležencev, finančne ureditve, pravnega vidika, nošenja orožja, zaščite sil, reševanja zahtevkov in zdravstvene oskrbe.

Vaja je načrtovana v Načrtu vaj v obrambnem sistemu in sistemu varstva pred naravnimi in drugimi nesrečami v letu 2021.

Vir: Ministrstvo za obrambo

**Vlada soglaša s predlogom amandmaja k Predlogu Zakona o zagotavljanju finančnih sredstev za investicije v slovensko zdravstvo v letih 2021 do 2031**

Z amandmajem se za izvajanje investicij za zdravstveno dejavnost na primarni ravni zagotovi 150 milijonov eurov in tako poviša skupni znesek za najpomembnejše investicije v slovensko zdravstvo v letih od 2021 do 2031 za dodatnih 100 milijonov eurov.

Ministrstvo za zdravje bo vsako leto izvedlo javni razpis za sofinanciranje investicij na primarni ravni. Prijavitelj na razpis je lahko:

* občina/mestna občina, ustanoviteljica zdravstvenega doma,
* v primeru, da je ustanoviteljstvo zdravstvenega doma razdeljeno med več občin, je lahko prijavitelj le ena izmed občin soustanoviteljic. K prijavi prijavitelj priloži soglasje oziroma pooblastilo ostalih občin soustanoviteljic.

S sofinanciranjem investicij na primarni ravni ministrstvo zagotavlja:

* pridobitev in posodobitev funkcionalnih prostorov, pridobitev ustrezne opreme in izboljšanje standardov osnovnega zdravstva za prebivalce posameznih občin s ciljem najboljše možne izrabe prostorov,
* dostopnost občanom do zdravstvenih storitev na območjih oziroma v občinah, kjer se dejavnost še ne izvaja, medicinsko opremo za posamezno zdravstveno dejavnost s ciljem najbolj smotrne izrabe opreme za kvalitetnejše izvajanje programov zdravstvenega varstva,
* sofinanciranje SUC, prizidkov, novogradnje in medicinske ter ostale opreme za delovanje ZD,
* hiter in učinkovit dostop do pacientov v primeru, ko je potrebna nujna medicinska pomoč, obiski zdravnikov in sester na domu pacienta.

Vir: Ministrstvo za zdravje

**Predlogi aktov v povezavi s COVID-19**

**Poročilo glede opravljenih nadzorov Zdravstvenega inšpektorata Republike Slovenije v zvezi z nadzorom SARS-CoV-2**

V obdobju od 23. avgusta do vključno 5. septembra 2021 je bilo skupno število opravljenih nadzorov vseh inšpekcijskih organov, določenih v PKP7, 6.692. Izrečenih je bilo 34 prekrškovnih sankcij, 413 opozoril po Zakonu o prekrških in 209 upravnih ukrepov.

V poostreni akciji nadzora PCT, ki so jo izvajali Finančna uprava RS, Tržni inšpektorat RS, Uprava za varno hrano, veterinarstvo in varstvo rastlin, Inšpektorat RS za šolstvo in šport, Inšpektorat RS za infrastrukturo ter Inšpektorat RS za kulturo in medije, je bilo opravljenih skupno 863 nadzorov in izdanih skupno 91 ukrepov; od tega 9 sankcij po Zakonu o prekrških, 34 opozoril po Zakonu o prekrških ter 48 ostalih upravnih ukrepov.

Zdravstveni inšpektorat RS je v obdobju od 23. avgusta do vključno 5. septembra 2021 opravil skupno 4.420 nadzorov karanten in 2 nadzora obvezne izolacije. Pri tem so bile zabeležene neskladnosti v višini 14 %, kar pomeni 615 primerov, ko oseb ni bilo na mestu, kjer bi morale prestajati karanteno.

Vir: Ministrstvo za zdravje

**Poročilo Zdravstvenega inšpektorata Republike Slovenije o izvajanju nadzora cepljenja proti COVID-19**

Nadzor izvajanja cepljenja proti COVID-19 se izvaja po prijavah. V obdobju, na katerega se nanaša poročanje, nismo prejeli nobene prijave.

Vir: Ministrstvo za zdravje

**Poročilo o ukrepih Policije za preprečevanje širjenja SARS-CoV-2**

Vlada Republike Slovenije je obravnavala Poročilo o ukrepih Policije za preprečevanje širjenja novega korona virusa (SARS-CoV-2).

Od 24. avgusta 2021 do 6. septembra 2021 je policija prejela 19 prijav o kršitvah odloka, lastnih ugotovitev o kršitvah je bilo 18. Izrekla je 19 opozoril ali ukazov po ZNPPol ali ZNB in uvedla en prekrškovni postopek po ZNB (PKP5).

Policija je v tem obdobju na meji vročila 3227 izjav o napotitvi v karanteno na domu. V 466 primerih so osebe zavrnile podpis izjave in je policija njihove podatke posredovala Ministrstvu za zdravje za izdajo odločbe o karanteni na domu.

Glede na državo prihoda je bilo največ napotitev v karanteno na domu izročenih za osebe, ki so pripotovale iz Hrvaške (1104), Bosne in Hercegovine (860), Kosova (675), Severne Makedonije (277). in Srbije (129). Na mejnih prehodih in kontrolnih točkah je policija zavrnila 40 oseb, ki niso izpolnjevale pogojev za vstop ali tranzit prek Slovenije.

V tem času je policija obravnavala 342 oseb, ki so nedovoljeno prestopile zunanjo mejo, in osem primerov, v katerih je bilo prijetih 10 osumljencev - tihotapcev ljudi.

Vir: Ministrstvo za notranje zadeve

**Poročilo o izvedenih aktivnostih za lažji dostop prebivalcev do storitev zaupanja**

Vlada Republike Slovenije se je seznanila s poročilom o realizaciji sklepa Vlade RS o izvedenih aktivnostih za lažji dostop prebivalcev do storitev zaupanja.

Ministrstvo za javno upravo (MJU), skupaj z Ministrstvom za zdravje (MZ), Vlado RS redno seznanja z izvedenimi aktivnostmi za izdajo digitalnega zelenega potrdila – digitalnega COVID potrdila (EU DCP) in izvedbo ter tehnično koordinacijo aktivnosti za omogočanje lažjega dostopa do mobilne identitete smsPASS. V nadaljevanju je sedmo poročilo o realizaciji za obdobje od 20. 8. do 6. 9. 2021.

EVROPSKO DIGITALNO COVID POTRDILO (EUDCP)

Na področju izdaje in preverjanja EUDCP potrdil so bile v obdobju 20. 8. do 6. 9. izvedene aktivnosti pri sistemu za izdajo in pri aplikaciji za preverjanje EU DCP potrdil.

Aplikacijo zVEM, ki omogoča dostop do EU DCP potrdil registriranim uporabnikom in hrambo na napravi tudi neregistriranim uporabnikom (možno tudi branje iz papirnega potrdila), je preneslo za operacijski sistem Android 188.635, za Ios 57.326 in za Huawei 3.263 uporabnikov.

Aplikacijo zVEM je za povezavo s sistemom eZdravje aktiviralo 91.740 uporabnikov.

LAŽJI DOSTOP DO MOBILNE IDENTITETE smsPASS

V tem obdobju je bilo v aplikacijo prijavne službe smsPASS, ki jo uporabljajo zaposleni v upravnih organih, ki izvajajo naloge prijavne službe vključno z vnosom podatkov v informacijski sistem MJU (upravne enote, centri za socialno delo, finančni uradi FURS, ministrstva) vnesenih 5.746 zahtevkov za pridobitev mobilne identitete smsPASS in 5.634 zahtevkov za pridobitev potrdila SIGEN-CA. Preko storitve SI-PASS je bilo s kvalificiranim digitalnim potrdilom oddanih 1.497 zahtevkov za pridobitev mobilne identitete smsPASS.

Vir: Ministrstvo za javno upravo

**Pogoji za vstop v Republiko Slovenijo ostajajo nespremenjeni**

Vlada Republike Slovenije je izdala Odlok o spremembah Odloka o določitvi pogojev vstopa v Republiko Slovenijo zaradi zajezitve in obvladovanja nalezljive bolezni COVID-19 ter ga objavi v Uradnem listu Republike Slovenije. Odlok začne veljati naslednji dan po objavi v uradnem listu in velja do 19. septembra 2021.

Vsebinskih sprememb pri pogojih za vstop v Republiko Slovenijo ni, gre zgolj za terminološko uskladitev z novim Odlokom o načinu izpolnjevanja pogoja prebolevnosti, cepljenja in testiranja za zajezitev širjenja okužb z virusom SARS-CoV-2.

Vir: Ministrstvo za notranje zadeve

**Vlada spremenila Odlok o izjemah od karantene na domu po visoko tveganem stiku s povzročiteljem nalezljive bolezni COVID-19**

Vlada Republike Slovenije v skladu z mnenjem Nacionalnega inštituta za javno zdravje v spremembah Odloka o izjemah od karantene na domu po visoko tveganem stiku s povzročiteljem nalezljive bolezni COVID-19 spreminja nekatere pogoje za izjeme od karantene na domu po visoko tveganem stiku s povzročiteljem nalezljive bolezni COVID-19.

S spremembami se:

* določa trajanje roka od pozitivnega rezultata testa PCR do 180 dni.
* določa, da se oseb, ki so bile cepljene s cepivom proizvajalca AstraZeneca in cepivom Covishield proizvajalca Institute of India/AstraZeneca, in sicer po prejemu drugega odmerka, ne napoti oziroma se jim ne odredi karantena na domu, če je preteklo 21 dni od prejema drugega odmerka.
* pogoji, navedeni v Odloku, se razlikujejo od pogojev določenih v Odloku o načinu izpolnjevanja pogoja prebolevnosti, cepljenja in testiranja za zajezitev širjenja okužb z virusom SARS-CoV-2, saj v primerih, na katere se nanaša Odlok, že obstaja visokorizični stik.

Vir: Ministrstvo za zdravje

**Predlog novele Zakona o postopnem zapiranju Rudnika Trbovlje–Hrastnik in razvojnem prestrukturiranju regije**

Vlada je določila besedilo predloga Zakona o spremembah in dopolnitvi Zakona o postopnem zapiranju Rudnika Trbovlje–Hrastnik in razvojnem prestrukturiranju regije

S predlaganim zakonom se podaljšuje rok za zaključek zapiralnih del iz do sedaj predvidenega obdobja konec leta 2020 na konec leta 2023. V predlaganem obdobju podaljšanja bo družba lahko izvedla dokončanje zapiralnih, dokončanje upravnih postopkov za popolno in trajno opustitev izvajanja rudarskih del ter postopek likvidacije družbe. V obsegu zagotovljenih sredstev namreč ni bilo mogoče zaključiti vseh predvidenih zapiralnih del, do dokončne odprave posledic izkoriščanja premoga na tej lokaciji pa tudi ni mogoče zaključiti upravnih postopkov. Posledično tudi ni mogoče likvidirati družbe.

Dela, ki v programskem obdobju niso bila dokončana, so presegala zmožnost financiranja izvajanja zapiralnih del iz lastnih virov družbe Rudnik Trbovlje-Hrastnik – v likvidaciji (RTH). Zaradi tega tudi ni bilo mogoče izvesti oziroma dokončati vseh upravnih postopkov pred izdajo odločb o prenehanju pravic in obveznosti. Celotna izvedba projekta se je financirala iz sredstev, ki jih je družba RTH pridobila v postopkih dezinvestiranja, torej z odprodajo svojega premoženja. Že uvodno pa je bilo izpostavljeno, da likvidacijska masa družbe ne zadošča za financiranje vseh del.

Posledično so ostala nedokončana nekatera dela, ki so bila opredeljena in ovrednotena in jih je nujno potrebno izvesti za izvedbo sanacije pridobivalnega prostora in odpravo posledic izkoriščanja. Prav tako niso zaključeni upravni postopki, ki jih Zakon o rudarstvu predpisuje za popolno in trajno opustitev izvajanja rudarskih del in so pogoj za izdajo odločbe o prenehanju pravic in obveznosti nosilca rudarske pravice. Do zaključka zapiralnih del in upravnih postopkov ter odprodaje celotnega premoženja družbe so dodatni stroški tudi pregledovanje stanja nepremičnin, njihovo vzdrževanje, odprava škode na že saniranih površinah in objektih in preprečevanje nastajanja nove škode.

Vir: Ministrstvo za infrastrukturo

**Vlada sprejela predlog Zakona o spremembah in dopolnitvah Kazenskega zakonika**

Vlada je na današnji seji določila besedilo Predloga Zakona o spremembah in dopolnitvah Kazenskega zakonika in ga poslala v obravnavo Državnemu zboru RS po rednem zakonodajnem postopku.

Spremembe Kazenskega zakonika (KZ-1) se nanašajo na uskladitev z nekaterimi konvencijami Sveta Evrope in Organizacije združenih narodov in na prenos nekaterih direktiv Evropske unije.

Ostale spremembe so oblikovane na podlagi predlogov iz prakse pristojnih organov. Gre za nekatere manjše spremembe v Splošnem delu KZ-1 in upoštevanje predlogov pristojnih organov v zvezi s spremembami ureditve nekaterih kaznivih dejanj v Posebnem delu KZ-1, kjer je bilo ocenjeno, da je problematika povezana z zakonskimi določbami in so posledično potrebne spremembe.

V Predlogu zakona je upoštevan tudi sklep ki sta ga sprejela Odbor Državnega zbora za pravosodje in Odbor Državnega zbora za notranje zadeve, javno upravo in lokalno samoupravo na skupni nujni seji dne 19. 2. 2021 ob obravnavi točke dnevnega reda »Stopnjevanje sovražnosti, izključevanja ter napadov proti posameznikom in organizacijam na podlagi njihovih vrednot, prepričanje ali svetovnega nazora« in se nanaša na način pregona kaznivega dejanja grožnje.

Vir: Ministrstvo za pravosodje

**Predlogi Komisije Vlade Republike Slovenije za administrativne zadeve in imenovanja**

**Spremembe pogajalskih skupin za pogajanja o normativnih in tarifnih delih kolektivnih pogodb dejavnosti in poklicev**

Vlada Republike Slovenije je sprejela Sklep o spremembi Sklepa o imenovanju pogajalskih skupin za pogajanja o normativnih in tarifnih delih kolektivnih pogodb dejavnosti in poklicev.

Spreminja se članstvo v treh pogajalskih skupinah; in sicer v Pogajalski skupini za pogajanja za sklenitev Aneksa h Kolektivni pogodbi za dejavnost zdravstva in socialnega varstva, Pogajalski skupini za pogajanja za sklenitev Aneksa h Kolektivni pogodbi za zaposlene v zdravstveni negi in Pogajalski skupini za pogajanja za sklenitev Aneksa h Kolektivni pogodbi za kulturne dejavnosti.

Pri prvi pogajalski skupini (za sklenitev Aneksa h Kolektivni pogodbi za dejavnost zdravstva in socialnega varstva) se s strani Vlade Republike Slovenije na predlog Ministrstva za zdravje doda »Janez Poklukar, minister za zdravje, član« in na predlog Ministrstva za delo, družino, socialne zadeve in enake možnost se doda »Andrej Grdiša, v.d. direktorja Direktorata za starejše in deinstitucionalizacijo, član«.

Pri drugi pogajalski skupini (za sklenitev Aneksa h kolektivni pogodbi za zaposlene v zdravstveni negi ) pa se na predlog Ministrstva za delo, družino, socialne zadeve in enake možnost doda »Andrej Grdiša, v.d. direktorja Direktorata za starejše in deinstitucionalizacijo, član«.

Pri tretji pogajalski skupini (za sklenitev Aneksa h Kolektivni pogodbi za kulturne dejavnosti) se na predlog Ministrstva za kulturo doda »Barbara Koželj Podlogar, v. d. generalne direktorice, Direktorat za ustvarjalnost, članica«.

Vir: Ministrstvo za javno upravo

**Vlada sprejela sklep o vpisu lastninske pravice v korist DARS na določenih nepremičninah**

Vlada je sprejela sklep, ki družbi DARS d.d. omogoča vknjižbo lastninske pravice na nepremičninah, ki v naravi ležijo v območju, namenjenem dejavnosti vzdrževanja avtocest na AC Višnja Gora - Bič. DARS je lastninsko pravico že pridobil leta 2010 neposredno na podlagi zakona, zagotovitev vknjižbe v zemljiško knjigo, ki bo imela publicitetni učinek tudi nasproti tretjim osebam, pa je obveznost države. V korist države se vknjiži prepoved odtujitve in obremenitve, razen ustanavljanja služnosti.

V skladu s Zakonom o družbi za avtoceste v Republiki Sloveniji ima družba DARS, d.d. ne glede na določbe zakona, ki ureja javne ceste, in zakona, ki ureja stvarno premoženje države, lastninsko pravico na nepremičninah, potrebnih za opravljanje dejavnosti vzdrževanja avtocest v zvezi z avtocestnimi odseki, ki so bili zgrajeni ali so se pričeli graditi pred uveljavitvijo zakonske podlage. Na podlagi Zakona o družbi za avtoceste se navedena zakonita lastninska pravica DARS, d. d. vpiše v zemljiško knjigo na podlagi sklepa vlade, ki vsebuje zemljiškoknjižno oznako nepremičnin in druge podatke, potrebne za vpis v zemljiško knjigo.

Vir: Ministrstvo za infrastrukturo

**Ostali predlogi administrativnih zadev in imenovanj**

**Vlada imenovala vršilca dolžnosti generalnega sekretarja Ministrstva za finance**

Vlada je imenovala vršilca dolžnosti generalnega sekretarja Ministrstva za finance, in sicer od 15. septembra 2021 do imenovanja generalnega sekretarja po opravljenem natečajnem postopku, vendar največ za šest mesecev, do najdlje 14. marca 2022.

Ministrstvo za finance je 31. maja 2021 na spletnem Portalu GOV.SI objavilo javni natečaj za položaj generalnega sekretarja na Ministrstvu za finance. Uradniški svet je Ministrstvo za finance obvestil, da je bil javni natečaj neuspešen.

Mag. Alojz Durn je bil za vršilca dolžnosti generalnega sekretarja Ministrstva za finance imenovan od 15. marca 2021 do imenovanja generalnega sekretarja po opravljenem natečajnem postopku, vendar največ za šest mesecev, do najdlje 14. septembra 2021.

Minister za finance je zaradi neuspelega javnega natečaja vladi predlagal, da se mag. Alojz Durn imenuje za vršilca dolžnosti generalnega sekretarja v Ministrstvu za finance, in sicer od 15. septembra 2021 do imenovanja generalnega sekretarja v Ministrstvu za finance po opravljenem natečajnem postopku, vendar največ za šest mesecev, do najdlje 14. marca 2022.

Vir: Ministrstvo za finance